78. schôdza NR SR - 18.deň - B. popoludní
Dátum: 2023-01-26
Poslanec: Kamenický, Ladislav (SMER - SD)
Druh vystúpenia: Vystúpenie v rozprave

76. Ďakujem pekne. Vážení kolegovia, ktorí ste tu ešte zostali, ja na úvod musím povedať, že skutočne ja som 12, skoro 12 rokov v parlamente, ale tá debata sa tu uberá úplne smerom, ktorý ja nepovažujem za patričný do Národnej rady. Vykrikuje sa tu, zastavujú sa vyjadrenia jednotlivých poslancov, prípadne sa tu prekrikujú ľudia, potom ako im uplynul čas, nerobme to. Nerobme to. Každý máme nárok na svoj priestor. Za mňa chcem povedať, podstata tejto debaty je o tom teda, že kedy sa budú konať predčasné voľby, samozrejme, na to, aby toto vôbec nastalo, tak muselo prebehnúť hlasovanie pred dvoma dňami, na základe ktorého sa musela upraviť ústava. Ja považujem za veľkú hanbu demokracie a čierny deň demokracie to, že tu predložila pani Kolíková pozmeňujúci návrh, ktorý vylúčil ľudí z referenda ako ľudí, ktorí dokážu zmeniť vládu, ktorú si sami zvolili a myslím si, že je to popieranie základných práv občanov v rámci významu slova demokracia. Dnes sa tu budeme baviť o tom, že či budú predčasné voľby 30., 24. 6. , či budú 30. 9. My sme navrhli termín 27. mája, je to, poviem otvorene za seba, najskorší možný termín, aký ešte legislatíva dovoľuje. Bavil som sa o tom s Borisom Suskom, poslancom za SMER sociálna demokracia, nakoľko je potrebné, aby medzi vyhlásením a konaním volieb bolo minimálne 110 dní. Teraz odôvodním, prečo si my myslíme, že tie predčasné voľby musia byť čo najskôr. Na jednej strane nechápem jednu vec. Vláda, ktorá ukázala svoju neschopnosť, nekompetenciu, padla 15. decembra minulého roku, roku 2022 a za seba môžem povedať, že ja si teda neviem predstaviť iný parlament, kde teda príčetní poslanci a strany, ktoré ešte sa chcú v ďalších voľbách uchádzať o hlasy svojich voličov, robia to, že si chcú nadeliť 10 a pol mesiaca ďalšieho vládnutia. Prečo 10 a pol mesiaca? No lebo ak sa uskutočnia voľby 30. 9. tohto roku, no tak tá vláda bude ešte minimálne mesiac, dokedy sa tá nová dostane do funkcií, a to už bude koniec októbra. Napríklad ja som bol minister financií a rozpočet na ďalší rok sa musí predložiť do Národnej rady do 15. októbra a ja som sledoval aj Igora Matoviča ako všetkým vysvetľoval, však to je jedno, však to tam niekde tí úradníci niečo urobia, zostavia ten rozpočet a príde tam nový minister a ten to odmáva, neni problém, dá sa to do Národnej rady a schváli sa to. Ak takto minister, bývalý minister financií Matovič, zostavoval rozpočet a ak sa tomu tak venoval, ako to navrhuje ďalšej vláde, no tak amen glória. Minister financií je na to, samozrejme, má tam úradníkov, je tam celé veľké oddelenie, ktoré zostavuje alebo pomáha zostaviť rozpočet, ale samotné priority tohto rozpočtu musí, samozrejme, určovať vláda, musí určovať minister financií. Na to nebude dostatok času. To vám hovorím, že ak tu sedíme, a teda nevidím dôvod, aby sme leto premrhali na to, aby nová vláda napríklad mohla tento rozpočet nejak zodpovedne pripraviť a predložiť ho, aby sa schválil v normálnom čase. Sami si pamätáte, ako ste tu tesne pred Vianocami schvaľovali rozpočet a všetci len na to čakali, lebo, samozrejme, na rozpočet sú naviazané rôzne výdavkové tituly a bez tých by to nebolo možné. Čiže ak chcete teda zodpovedne vládnuť a hovoríte si demokrati a chcete, aby Slovenská republika normálne fungovala, tak táto, tento štát potrebuje nový rozpočet na budúci rok. Ja môžem za seba povedať, ja teda nevidím a priori žiadny jediný dôvod na to, aby sa tu táto vláda ďalej rozťahovala až do 30. septembra tohoto roku. Ja som už hovoril dnes o tom, že dostal som dnes otázku od jedného redaktora na to, že či teda, že čo hovorím na to, že sa ide v ďalšej novele ústavy, ktorá sa tu predložila zo strany SME RODINA, že sa chcú upravovať nejaké veci, kompetenčné veci voči, zo strany vlády. Samozrejme, budeme počúvať, je to potrebné, lebo vláda potrebuje kompetencie na to, aby sme mohli čerpať plán obnovy a podobné iné nezmysly. Nie. Malo by to byť tak, že vláda by sa mala čo najrýchlejšie porúčať, tak ako to je v každej normálnej demokratickej krajine po tom, ako padne vláda úplne normálne a nie tu len kalkulovať a s tým, ako sa zachrániť v politickom živote. Ak teda hovoríte, že máte na srdci blaho Slovenskej republiky, tak to takto nerobte. (Prerušenie vystúpenia predsedajúcim.) Pčolinský, Peter, podpredseda NR SR Laco, my sme nič nepredložili? Kamenický, Ladislav, poslanec NR SR Ešte ste nič nepredložili. Dobre, ale je tam taká novela, ja len hovorím o tom, že som bol informovaný, že... (Reakcia predsedajúceho.) Jak že nie? Ste hovorili, že dávate ako zálohu ústavný zákon, no. No dobre, ja len na to upozorňujem, ak to nebude, ak to nebude tak dobré, ja s tým nemám žiadny problém, ale potom asi tu chodia nejaké informácie, ktoré nie sú overené. Ale poviem za seba, ja som túto informáciu už tiež počul. Takže sa nechám prekvapiť, kto príde s akým pozmeňujúcim návrhom pri najbližšom prerokovaní tohto zákona. A potom uvidíme, aké kompetencie si chcete nadeliť. Ja poviem jedno. Plán obnovy, vy všetci hovoríte, jak strašne ho idete plniť a ja počúvam samú kritiku, jak v oblasti zdravotníctva nie je absolútne nič pripravené. Mali ste predložiť určité míľniky, na základe ktorých budete čerpať plán obnovy. A čo robí vláda? Vláda klame samotný Brusel o tom, že splnila míľnik a nakoniec sa potvrdí, že žiadny míľnik nesplnila. Ja hovorím jedno. Plán obnovy nie je len o tom, že načerpáme napríklad zálohové platby z Bruselu, ale že budú aj projekty a tie projekty budú konkrétne pripravené a budú aj realizované. Viete, len tu sa viac hovorí o tom, ako čerpáme peniaze, ale nehovorí sa nič o tých projektoch. Ja ich nikde nevidím. Keď si zoberieme staré programové obdobie napríklad v oblasti Eurofondov, tak si pozrite, že aké je čerpanie. A pani Remišová môže ukazovať svoje grafy, že koľko ona vyčerpá a koľko sme my vyčerpali. Vždy to bolo tak, že na začiatku programovacieho obdobia sa čerpalo oveľa menej ako na konci. Ak si pozriete staré programovacie obdobie, ktoré končilo v roku 2013, tak SMER - sociálna demokracia, keď bol vo vláde, sa vyčerpalo 97 % všetkých eurofondov. Teraz nám chýba minimálne 35 %, skoro 5 miliárd, ktoré ešte treba dočerpať do konca tohto roku. A vy si tu poviete, že my tu budeme ďalej vládnuť. Vy nejdete vládnuť, vy by ste mali len kúriť, svietiť, urobiť predčasné voľby a mala by sa zmeniť vláda. Ale vy sa tu tvárite, že pomaly ďalší rok si tu budete šafáriť a vám je úplne jedno, že ako sa ľudia na to pozerajú. To, čo tu už viackrát bolo povedané, ak strany, ktoré chcú sa ešte zachrániť v politickom živote a nepochopia, že jediná šanca je vyvolať rýchle predčasné voľby, tak budú to žať počas tých predčasných volieb. Ak je jediným cieľom to, čo tu počúvame, že treba všetkých pozatvárať, tak to je ten jediný cieľ, ktorý vy máte, prečo to predlžujete. A tie metódy, ktorými to idete robiť, prepáčte, už pán Benčík to povedal, že nemusíme vždycky so všetkými metódami súhlasiť, ale my predkladáme na dennej báze dôkazy o tom, ako sa tu manipulujú vyšetrovania, dávame konkrétne fakty a konkrétne dôkazy, to sú odposluchy, ktoré sú zo spisov a všetci sa tvária, že ničomu neveria. Že to si tam niekto akože rozpráva, že to sú chlapi pri pive. Toto je proste realita. Za mňa môžem povedať, v referende bolo 1,2 mil. ľudí a každý môže hovoriť, zbytok sa nezúčastnil. Áno, ale čo ste vy všetko pre to robili, aby sa nezúčastnili. Však Igor Matovič počas referendového dňa 3 statusy, kde ukazoval figu borovú a neviem čo a potom bol veľmi prekvapený, že prišlo až 1,2 mil. ľudí. Ja môžem za seba povedať, tie prieskumy verejnej mienky, ktoré vychádzajú v Denníku N, nejakej agentúry, tak ja sa teda chcem pozrieť na zo, že 13 % OĽANA sa zúčastnilo referenda. To by som chcel teda vidieť. A chcel by som sa pozrieť na to, ako 13 % príslušných alebo teda tých fanúšikov Progresívneho Slovenska sa zúčastnilo referenda po tom, čo prezidentka Slovenskej republiky deň pred referendom všetkým oznámila akožto vedúca osobnosť tejto strany, že ona sa toho nezúčastní. Tak to chcem teda vidieť tých 13 %, ktoré tam prišlo. To sú nezmysly, páni. To sú nezmysly. Takže keď sa pozrieme na to optikou účasti vo voľbách, kde teda chodí asi 65 % ľudí do volieb a prepočítate si to, tak zistíte, keby prebehlo ešte druhé skrutínium, že táto vláda sa bude porúčať a nebude vo vláde. Tá, ktorá dnes vládne. Len toho sa vy bojíte. Vy sa bojíte tej demokracie a toho referenda až tak, že ste si ho cez pani Kolikovú nechali vyhodiť z ústavy. A potom tu rozprávate o, my znížime kvórum, my budeme neviem čo robiť, však dajte kvórum 10 %. A to potom čo bude za referendum? Keď 10 % ľudí na Slovensku povie, že chceme to a to a 90 % s tým nebude súhlasiť. Vy sa bojíte referenda, kde musí prísť 50 % plus 1 človek všetkých voličov na Slovensku. My sa bavíme o množstve okolo 2,2 milióna ľudí. Jediné takéto úspešné referendum bolo pri vstupe do Európskej únie. Ani jedno nebolo úspešné. A vy sa ešte aj tohto bojíte. Viete, prečo sa toho bojíte? Lebo taká nepopularita vlády, akú máte dneska vy, tak taká tu ešte nebola. Preto sa toho bojíte. A tie silné reči, že tí ostatní, neprišli, neželajú, to vôbec, vy si uvedomujete, že to nie je pravda. Keby sa konali skoro predčasné voľby, ja hovorím jedno, možno, že ešte aj SaS-ka, aj SME RODINA má šancu. Ale keď to takto budete robiť, ja napríklad nerozumiem Richardovi Sulíkovi. Jediný dôvod, kedy môže mať na to, čo robí, je to, že skutočne chce odísť do tej Austrálie na ten svoj ranč. Lebo SaS-ku ponorí, ale my sa budem tešiť. Príde, prídu tu ďalšie strany ako Jablko, príde tu ďalšia, ja neviem, Dzurindova alternatíva, modrá, ja neviem už jak sa to volá. Áno, ja želám týmto stranám, nech každá má 4,99 %. To bude výsledok toho vášho spájania, ale ja poviem jedno, musí tu prísť nová vláda a ja nehovorím, že to má byť SMER. Dajte šancu ľuďom, keď sa ich teda nebojíte, nech si zvolia novú vládu. Keď sú s vami nespokojní, sami ste sa povalili, tak nechajte ľudí, nech to proste vyriešia za vás. To je proste demokracia. Vláda ľudu. To vám nič nehovorí, páni. Vy si nehovorte, že ste demokrati. Akí demokrati? Vy hovoríte, my demokratické sily, my chceme to a to. Väčšina ľudí vás nechce, vy hovoríte, že ste demokrati, na druhej strane všetci tí, ktorí sú na opačnej strane, to sú nedemokrati. To sú pomaly, my sme všetci fašisti, neviem, čo sme všetko, aké prívlastky nám dávate, ale proste vás to bolí, lebo vy sami vidíte, že robíte nedemokratické kroky, ale radi by ste rozprávali o tom, akí ste veľkí demokrati. Nie ste demokrati. Ak by ste boli demokrati, tak budete súhlasiť s referendom. Ktoré vás v podstate nijak veľmi neohrozuje. Ešte aj toho sa bojíte. Keď poviem napríklad o tom, že prečo treba, aby táto vláda odišla, no preto, lebo keď si pozriete, ja som s úžasom pozeral na status Igora Matoviča, jak sa chváli, jak nám klesol dlh pod 60 %. Dámy a páni, my sme odovzdávali vládu so 48 % dlhu, 45 miliárd to bolo. Tento rok viete, koľko bude dlh Slovenskej republiky? 70,7 miliardy. Vyše 25 miliárd nárast dlhu. Zo 45 plus 25 sme. Štyridsaťosem percent, 45 miliárd plus 25 miliárd, to je na 70,7 miliardy. To je výsledok. Ja neviem, kto bude splácať všetky tieto dlhy. Vy si poviete, však to je jedno. Tam dáme dve miliardy, tam dáme tri miliardy, ale ja poviem jednu vec. Hovoríte, dobre, nadelili ste rodinám, ktoré majú veľa detí, ja to nebudem ani spochybňovať, ani haniť, ale ja sa pýtam, z akých peňazí. Zo štátnych peňazí ste všetko dali. Všetky kompenzácie idú zo štátnych peňazí. Ako minister financií viem, o čom hovorím. Kompenzácie ste mohli kľudne vybaviť z eurofondov. Ale však ich nemáme vyčerpané. Európska únia ponúka obrovskú flexibilitu. Hovoríte dáme tri a pol miliardy na kompenzácie. A hovoríme o tom, že zdravotníctvo nemá peniaze. Že ľudia, keď idú k lekárovi, tak musia zaplatiť 20 euro, aby oni mali na energie. Za peniaze ste mohli vyriešiť všetky problémy celého zdravotníctva na Slovensku. Hovoríte o tom, že z plánu obnovy idete stavať nemocnice. No kde sú tie nemocnice? Žiadnu som nevidel. Počúvam akurát kritiku, čítam to, ja to úplne detailne nesledujem, ale čo som si prečítal, tak pán Lengvarský chodí po kanáloch, lebo nevie zdokumentovať, čo vlastne v oblasti zdravotníctva z toho plánu obnovy idete reálne robiť. Nebudem hovoriť o investíciách. Investície, vy viete minúť všetky peniaze, čo je na zbrojenie, akokoľvek, neni problém. Buď nakúpite, predáte, poskytnete, darujete, neni problém. Ale choďte sa pozrieť na ostatné investície. A investície sú veľmi dôležité. To sú peniaze, ktoré prinášajú ďalšie peniaze v budúcnosti. Tak tie čerpáte na úbohých menej ako 50 % z toho, čo ste si napísali do rozpočtu. To je problém Slovenskej republiky. Ďalší rozvoj. Ja hovorím jedno za seba, v ekonomickej oblasti budúca vláda bude mať obrovský problém toto všetko po vás dávať dokopy. Obrovský problém. Môžte tu hovoriť, kto chcete, čo chcete. Za seba môžem povedať, že toto sú hlavné dôvody, prečo my hovoríme, že treba predčasné voľby 27. mája. To je najskorší možný termín. A ja by som povedal, ten termín by mal vyhovovať aj SME RODINA, aj SaS-ke by mal vyhovovať, ja viem, že OĽANO nevyhovuje. Igor Matovič potrebuje svoj priestor, aby robil všetko preto, aby všetkých pozatváral a tie rečičky o tom, jak tu hovoril o jednoobvodovom volebnom systéme, poviem otvorene, sám kritizoval tento systém. Treba ho zmeniť, neviem čo, teraz tu vytvoril nejakého slameného panáka, na, že my si tu niečo želáme. Povedzte, kedy SMER - sociálna demokracia niečo hovoril o tom, že by sme sa mali baviť o nejakom pomernom systéme, nehovorili sme to. A pán Matovič si úplne bez problémov povie, že, že SMER to presadzuje a ja tu musím niečo zachrániť a neviem čo. Nie, on zachraňuje sám seba. My sme v minulosti len hovorili, že je aj taká možnosť, môžme sa o tom baviť, ale my sme nikdy nepovedali, že toto, že s týmto budeme súhlasiť. A Igor Matovič zachraňuje sám seba. No, lebo vy všetci, čo ste tam, on sa zbavil pána Hegera, zbavil sa pána Naďa, ktorý prejdú s Dzurindom, možno v živote už ich v politike neuvidíme, ale ja sa budem len tešiť. A potom si nájde ďalších takých 150, ako ste vy a donesie ich do Národnej rady a bude chcieť od nich, aby stláčali tie knoflíky, ako pán Matovič povie. Lenže viete, ja by som si prial, aby v Národnej rade sme tu mali konečne kompetentných ľudí, ktorí budú vedieť, o čom sa tu bavíme, že budú vedieť, za čo hlasujú. A ja si teda budem želať, aby Slovenská republika ďalej napredovala. Preto, na záver chcem povedať, my budeme presadzovať termín 27. mája tohto roku, aby boli predčasné voľby a to už poviem, to už bude, aj to už je kompromis, lebo táto vláda už dávno nemala byť. Ďakujem pekne.